Pirati s Kariba: Prokletstvo Crnog bisera

***Pirati s Kariba: Prokletstvo Crnog bisera*** () jest pustolovni romantično-komični pomorski ep iz 2003. godine. 

## Radnja 
Radnja filma se zbiva na Karipskom moru početkom 18. vijeka. Posada piratskog broda *Crni Biser* pod vodstvom prvog časnika Barbosse (Geoffrey Rush) pobuni se protiv kapetana Jacka Sparrowa (Johnny Depp) i otimaju mu brod. Ostavljaju ga na pustom ostrvu i otplove u potragu za astečkim blagom španskog konkvistadora Hernana Cortesa. Deset godina kasnije Barbossa i njegovi ljudi *Crnim Biserom* napadaju grad Port Royal na Jamajki te otimaju guvernerovu kćer Elizabeth Swann (Keira Knightley) zbog tajanstvenog medaljona koji nosi. Elizabethin prijatelj iz djetinjstva, sada kovač, Will Turner (Orlando Bloom) oslobađa Jacka Sparrowa iz gradskog zatvora jer mu je obećao odvesti ga do *Crnog Bisera* kako bi ovaj spasio Elizabeth dok Jack želi povratiti svoj brod. Njih dvojica otimaju najbrži brod britanske flote *Presretač*, ukrcavaju posadu na piratskom ostrvu Tortuga i kreću u potjeru za *Crnim Biserom* koji se uputio prema tajanstvenom *Ostrvu mrtvih* (*Isla de Muerta*). Njima je već za petama Elizabethin zaručnik komodor James Norrington (Jack Davenport) na ratnom brodu *Neustrašivi*. No Will ne zna da je na blago koje su Barbossa i njegovi ljudi bili pronašli, bila bačena kletva koja ih je preobrazila u žive mrtvace i osudila na vječne patnje između života i smrti. Svakom pojavom mjesečine oni se preobražavaju u žive kosture i da bi se spasili moraju sve dijelove astečkog blaga vratiti i kao iskupljenje prinjeti krvnu žrtvu.

## O filmu 
Producent Jerry Bruckheimer (Armageddon, Pearl Harbor, National Treasure) je ovim filmom postigao pun pogodak. Nakon što su filmovi s piratima davno izašli iz mode, osim pokojeg uratka koji bi na kino blagajnama jako slabo prošao (Ostrvo boje krvi), Bruckheimer se latio posla i okupio glumačku ekipu koju se ne bi moglo očekivati u takvom filmu. Akcijska pustolovina prepuna napetosti, mačevanja, humora, misterije i nevjerojatnih specijalnih efekata učinila je od Pirata s Kariba ljetni hit koji je zaradio preko 653 miliona $.

## Nagrade 
Film je bio nominiran u 5 kategorija na 76-toj dodjeli Oscara, Johnny Depp je pokupio nominaciju za ulogu Jacka Sparrowa, ali je nagrada otišla Seanu Pennu za Mističnu Rijeku. Pirati su još dobili nominacije za: najbolji zvuk, najbolju montažu zvuka, vizualne efekte i za najbolju šminku. Film nije dobio Oscara ni u jednoj kategoriji. 
Depp je također izgubio Zlatni globus za svoju izvedbu, nagrada je otišla Billu Murrayu za Izgubljeni u prijevodu.

## Zanimljivosti 
Nastavak filma Pirati s Kariba: Mrtvačeva škrinja premijerno je prikazan 7.7.2006, dok je treći nastavak Pirati s Kariba: Na kraju svijeta premijerno prikazan 25.5.2007. 
IMDb lista 250 najboljih filmova svrstava Pirate s Kariba na 230 mjesto, dok Rotten Tomatoes ocjenjuje Pirate s 79%.

DVD izdanje filma izašlo je 2.12.2003, dok je Blu-ray izdanje planirano za 22.5.2007.

## Nastavci 
* *Pirati s Kariba: Mrtvačeva škrinja*
* *Pirati s Kariba: Na kraju svijeta * 

## Vanjski linkovi 
* 
* Službeni sajt
* Rotten-tomatoes.com

Kategorija:Filmovi iz 2003.
Kategorija:Američki filmovi
Kategorija:Filmovi s muzikom Hansa Zimmera